**Ocolind ora H**

*Costel Zăgan*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mă întrebi ce-i poezia

doar atât ți-a mai rămas

să-ți ridici în versuri iia

ca să poți să faci un pas

Doar atât ți-a mai rămas

să faci târgul cu neantul

pașii tăi bombă cu ceas

strălucind ca diamantul

Să faci târgul cu neantul

să-ți ridici în versuri iia

făcând din pitic gigantul

mă întrebi ce-i poezia

Doar atât ți-a mai rămas

dragostea ultimul pas

Costel Zăgan, CEZEISME II